Welkom in die (nuwe) 'Roaring Twenties' | Netwerk24
Deur Werner Wippenaar 08 Mei 2021 09:00
Die Roaring Twenties lyk of dit lekker was en veral ná die Covid-19-pandemie kan die wêreld doen met 'n bietjie innovasie en lekker leef.
Huawei sê 5G gaan die nuwe Roaring Twenties bring. Foto: Huawei
En dis wat aan die kom is volgens die tegnologie-optimiste, veral danksy die ingebruikneming van 5G-tegnologie.
Die Roaring Twenties verwys na die 1920's - die dekade ná die Eerste Wêreldoorlog waarin onder meer motors en krag algemeen in gebruik geneem is. Dit was 'n tyd van innovasie wat beduidende verbeterings gebring het in die manier waarop die wêreld sake gedoen, gewerk, geleef en gespeel.
Baie voel dat dieselfde nou weer in die 2020's gaan gebeur.
Op 'n onlangse aanlyn aanbieding deur die tegnologiegroep Huawei het die maatskappy drie tegnologieë genoem wat die verandering sal dryf:
Kunsmatige intelligensie (KI); en
As Suid-Afrika sy ekonomie wil laat groei, en sy burgers van die beste lewensgehalte wil verseker, moet die land die instel van vaardighede wat verband hou met dié tegnologieë kombineer met die natuurlike menslike vaardighede van die land.
Dít was die oorheersende boodskap van Huawei.
Arthur Goldstuck, stigter en inligting- en kommunikasietegnologie-ontleder van World Wide Worx, sê hoewel Suid-Afrikaanse ondernemings bewus is van die noodsaaklikheid om tegnologieë soos KI in te span, is daar dikwels tekortkominge as dit in werking gestel moet word.
"Dit is grotendeels te wyte aan 'n tekort aan vaardighede, maar daar is baie belowende inisiatiewe, waaronder Huawei se universiteitsvennootskappe, wat daarop gemik is om die tekortkominge te verminder."
Van die platespeler, kasset en CD tot stroming
Die impak van hierdie tegnologieë word reeds in verskeie bedrywe gesien.
"Die digitale storm is op hande," sê Goldstuck.
Hy wys na die afsterwe van musiek-CD's as een van die kragtigste voorbeelde van hoe vinnig bedrywe ontwrig kan word.
"Net 'n paar jare gelede het ons nog DVD-spelers gehad. Dit is ook nie meer so gewild nie weens stromingsdienste soos Netflix of Showmax."
Ons kan slim regerings, slim huise, slimtoestelle en slim energie bou. Die waarheid is dat KI almal kan bevoordeel.
Michael Langeveld van Huawei
Michael Langeveld, visepresident van Huawei se afdeling vir Afrika-wolkdienste, stem saam.
"Die Vierde Nywerheidsrewolusie (4IR) versnel ons pas na 'n intelligente wêreld," sê Langeveld.
Verskeie bedrywe digitaliseer nou. Dit is toenemend deur tegnologieë wat nie baie dramaties lyk vergeleke met iets soos 3D-drukwerk nie, maar dis dinge wat take eenvoudiger maak en die betrokke bedryf vorentoe dryf.
"Tegnologieë wat bedrywe volledig sal transformeer, is dié wat die fisieke sal vervang deur digitale en outomatiese take," sê Goldstuck.
Hy wys byvoorbeeld op die manier hoe boekhouprogrammatuur die behoefte aan boekhouers byna heeltemal uitgewis het.
Ou bedrywighede se dae getel
Al meer elektriese motors word deur verskeie maatskappye vervaardig en dit sal mettertyd die einde bring aan die vulstasie soos wat 'n mens dit nou ken.
Fisieke banke se dae is getel.
Fisieke bedrywighede soos banke en parkeergarages is ook op pad uit.
"Motors het begin selfbestuur en -parkeer, maar die motors kan nog nie self parkeer of ry sonder voldoende vlakke van KI, hoë vlakke van konneksie en 'n manier om die massa data wat hulle genereer wat noodsaaklik is om paaie nog veiliger te maak, veilig te berg nie. Die mens is nog nodig daarvoor, maar daar is baie wat ons nie meer hoef te doen nie."
Volgens Goldstuck sal die tegnologiese veranderinge wat deur AI, 5G en wolkdienste aangedryf word, werkverliese meebring, veral onder telekommunikasieondernemings, koerante, reisagente en ander bedrywe wat tradisioneel arbeidsintensief was.
Dit beteken nie nuwe werkgeleenthede sal nie geskep word nie. Goldstuck glo daar sal 'n groot vraag na individuele en gesinsorgdienste, tuis- en gesondheidsorgdienste, buitepasiëntedienste en tegniese en konsultasiedienste wees.
"Die nuwe 20's kan deur KI gedryf word, maar die behoefte aan sorg vir mense is groter as ooit tevore. Menswees is die belangrikste vaardigheid van die 2020's."
Sowel Goldstuck as Langeveld glo die samevoeging van die beste tegnologie en mense hou groot potensiaal vir Suid-Afrika in.
"Ons kan slim regerings, slim huise, slimtoestelle en slim energie bou. Die waarheid is dat KI almal kan bevoordeel en dit kan gebruik word om almal se lewe te verbeter, maar slegs as konneksie nie 'n struikelblok bly nie," sê Langeveld.
Meer oor: Huawei | Arthur Goldstuck | Ontwrigting | Tegnologie | 5G | Kunsmatige Intelligensie | Stromingsdienste | 4Ir